Bravúr: magyar ezüstérem az atlétikai vébén | Nemzeti.net
Bravúr: magyar ezüstérem az atlétikai vébén
2016-03-20 08:07
A magyar idő szerint vasárnap hajnalban rendezett döntőben a tavalyi fedettpályás Európa-bajnok magyar nehézatléta – a tőle már megszokott módon – nagyszerűen versenyzett, s óriási csatát vívott a szám két favoritjával, a hazai Michelle Carterrel és a kétszeres olimpiai és többszörös világbajnok új-zélandi Valerie Adamsszel.
A negyedik körtől már csak nyolcan folytathatták a finálét, melynek negyedik körében az esélyesek “pihentek”, egyikük sem javított – Márton 18,71-et ért el -, ötödikre viszont a szegedi sportoló még közelebb “lopakodott” vetélytársaihoz, 19,08 méteres dobása azonban továbbra is a harmadik helyet jelentette. A szabályok szerint – az izgalom fokozása érdekében – hatodik kísérletet már csak az első négy tehetett. Közülük az elsőként próbálkozó, negyedik trinidadi Cleopatra Borel messze elmaradt Mártontól, azaz ő már élete első vb-dobogójának biztos tudatában lépett dobókörbe, mindez azonban nem zavarta meg, s a tavalyi Eb-n elért 19,23 méteres fedett országos csúcsát tíz centivel túlszárnyalva, 19,33-mal az élre ugrott.
Ekkor azonban még hátra volt Adams és Carter, akik közül a címvédő új-zélandi sztár – aki a női súlylökésben 2006 és 2014 között egyeduralkodónak számított – nem tudott javítani. Így Carter utolsó dobásán a magyar vb-cím múlt, viszont az amerikai lökő egészen elképesztő kísérletet mutatott be, szinte tökéletes dobása után pedig 20,21 méternél ért földet a súlygolyó, ami számára vb-címet, Mártonnak pedig ezüstérmet jelentett.